title: Padomes Īstenošanas regula (ES) 2020/847 (2020. gada 18. jūnijs), ar ko īsteno Regulu (ES) Nr. 267/2012 par ierobežojošiem pasākumiem pret Irānu

text:
                  19.6.2020

                  LV

                  Eiropas Savienības Oficiālais Vēstnesis

                  L 196/1

         PADOMES ĪSTENOŠANAS REGULA (ES) 2020/847
         (2020. gada 18. jūnijs),
         ar ko īsteno Regulu (ES) Nr. 267/2012 par ierobežojošiem pasākumiem pret Irānu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 267/2012 (2012. gada 23. marts) par ierobežojošiem pasākumiem pret Irānu un Regulas (ES) Nr. 961/2010 atcelšanu (1), un jo īpaši tās 46. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     2012. gada 23. martā Padome pieņēma Regulu (ES) Nr. 267/2012.

                     (2)

                     Pamatojoties uz Lēmuma 2010/413/KĀDP II pielikuma pārskatīšanu, Padome ir secinājusi, ka ierobežojošie pasākumi pret visām personām un vienībām, kas iekļautas minētā pielikuma sarakstā, būtu jāsaglabā tiktāl, ciktāl to vārdi nav norādīti minētā lēmuma VI pielikumā.

                     (3)

                     Padome ir arī secinājusi, ka būtu jāatjaunina 10 ieraksti, kas iekļauti Regulas (ES) Nr. 267/2012 IX pielikumā.

                     (4)

                     Tādēļ būtu attiecīgi jāgroza Regula (ES) Nr. 267/2012,

               IR PIEŅĒMUSI ŠO REGULU.

            1. pants
            Regulas (ES) Nr. 267/2012 IX pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. jūnijā

                  Padomes vārdā –

                  priekšsēdētāja

               A. METELKO-ZGOMBIĆ

            (1)  OV L 88, 24.3.2012., 1. lpp.

            PIELIKUMS
            Regulas (ES) Nr. 267/2012 IX pielikumu groza šādi:

                        1)

                        sadaļā “I. Personas un vienības, kuras ir iesaistītas kodolprogrammas vai ballistisko raķešu programmas darbībās, un personas un vienības, kuras atbalsta Irānas valdību” ar šādiem ierakstiem tiek aizstāti atbilstošie apakšsadaļas “A. Personas” saraksta ieraksti:

                                    Vārds, Uzvārds

                                    Identifikācijas informācija

                                    Pamatojums

                                    Iekļaušanas datums

                                    “8.

                                    Ebrahim MAHMUDZADEH

                                    Bijušais Iran Electronic Industries rīkotājdirektors (skatīt B daļu, Nr. 20). Pašlaik bruņoto spēku Sociālās apdrošināšanas organizācijas ģenerāldirektors.

                                    23.6.2008.

                                    12.

                                    Mohammad Reza MOVASAGHNIA

                                    Bijušais Samen Al A’Emmeh Industries Group (SAIG) vadītājs; SAIG zināma arī kā Cruise Missile Industry Group. Šī organizācija ir minēta ANO DPR 1747 un Kopējās nostājas 2007/140/KĀDP I pielikumā.

                                    26.7.2010.

                                    25.

                                    Sayed Shamsuddin BORBORUDI
                                    (jeb Seyed Shamseddin BORBOROUDI)

                                    Dzimšanas datums: 21.9.1969.

                                    Bijušais vadītāja vietnieks Irānas Atomenerģijas organizācijā (Atomic Energy Organisation of Iran), kura minēta ANO sarakstā un kurā viņš bija pakļauts ANO sarakstā iekļautajam Feridun Abbasi Davani. Vismaz kopš 2002. gada viņš ir iesaistīts Irānas kodolprogrammā, tostarp kā bijušais AMAD iepirkuma un loģistikas vadītājs, kur viņš bija atbildīgs par tādu fasādes uzņēmumu izmantošanu kā Kimia Madan, lai iepirktu aprīkojumu un materiālus Irānas kodolieroču programmai.

                                    1.12.2011.”;

                        2)

                        sadaļā “I. Personas un vienības, kuras ir iesaistītas kodolprogrammas vai ballistisko raķešu programmas darbībās, un personas un vienības, kuras atbalsta Irānas valdību” ar šādiem ierakstiem tiek aizstāti atbilstošie apakšsadaļas “B. Vienības” saraksta ieraksti:

                                    Nosaukums

                                    Identifikācijas informācija

                                    Pamatojums

                                    Iekļaušanas datums

                                    “87.

                                       Khala Afarin Pars (jeb PISHRO KHALA AFARIN COMPANY)

                                    Pēdējā zināmā adrese: Unit 5, 2nd Floor, No 75, Mehran Afrand St, Sattarkhan St, Tehran.

                                    Piedalās tāda aprīkojuma un materiāla iepirkumā, ko var tieši izmantot Irānas kodolprogrammā.

                                    1.12.2011.

                                    161.

                                    Sharif University of Technology

                                    Pēdējā zināmā adrese: Azadi Ave/Street, PO Box 11365-11155, Tehran, Irāna. Tālr.: +98 21 66 161. E-pasts: info@sharif.ir

                                       Sharif University of Technology (SUT) ir vairāki sadarbības nolīgumi ar Irānas valdības organizācijām, ko ANO un/vai ES ir iekļāvušas sarakstos un kuras darbojas militārās vai ar militārām lietām saistītās jomās, it īpaši ballistisko raķešu ražošanas un iepirkuma jomā. Tas ietver: nolīgumu ar Aerospace Industries Organisation – ko ES ir iekļāvusi sarakstā – cita starpā par satelītu ražošanu; sadarbību ar Irānas Aizsardzības ministriju un Irānas revolucionāro gvardu korpusu (IRGC) saistībā ar viedlaivu (smartboat) sacensībām; plašāku nolīgumu ar IRGC Air Force, kas aptver universitātes attiecību attīstīšanu un stiprināšanu, organizatorisko un stratēģisko sadarbību; SUT piedalās 6 universitāšu nolīgumā, ar kuru, izmantojot pētniecību aizsardzības jomā, tiek atbalstīta Irānas valdība.
                                    Kopā ņemot, šīs darbības liecina par nozīmīgu sadarbību ar Irānas valdību militārās vai ar militārām lietām saistītās jomās, un ar tām tiek atbalstīta Irānas valdība.

                                    8.11.2014.”;

                        3)

                        sadaļā “II. Islāma revolucionāro gvardu korpuss (IRGC)” ar šādiem ierakstiem tiek aizstāti atbilstošie apakšsadaļas “A. Personas” saraksta ieraksti:

                                    Vārds, Uzvārds

                                    Identifikācijas informācija

                                    Pamatojums

                                    Iekļaušanas datums

                                    “6.

                                       Mohammad Ali JAFARI, IRGC

                                    Bijušais IRGC komandieris.

                                    23.6.2008.

                                    7.

                                       IRGC brigādes ģenerālis Mostafa Mohammad NAJJAR

                                    Bijušais Iekšlietu ministrs un bijušais MODAFL ministrs, atbildīgs par visām militārajām programmām, tostarp ballistisko raķešu programmām. Pašlaik – Bruņoto spēku ģenerālštāba priekšsēdētāja vecākais padomnieks.

                                    23.6.2008.

                                    8.

                                       IRGC brigādes ģenerālis Mohammad Reza NAQDI

                                    Dzimšanas vieta: Nadjaf, Irāka
                                    Dzimšanas datums: 1953. gads

                                       IRGC koordinatora vietnieks. Bijušais IRGC komandiera vietnieks kultūras un sociālo lietu jomā. Bijušais Basij pretošanās spēku komandieris.

                                    26.7.2010.

                                    11.

                                       IRGC brigādes ģenerālis Hossein SALAMI

                                       IRGC komandieris.

                                    26.7.2010.

                                    13.

                                       IRGCbrigādes ģenerālis Ahmad VAHIDI

                                    Augstākās valsts aizsardzības universitātes priekšsēdētājs un bijušais MODAFL ministrs.

                                    23.6.2008.”


title: Komisijas Īstenošanas regula (ES) 2020/858 (2020. gada 18. jūnijs), ar ko attiecībā uz piemērošanas dienas atlikšanu groza Īstenošanas regulu (ES) 2018/732 (Dokuments attiecas uz EEZ)

text:
                  19.6.2020

                  LV

                  Eiropas Savienības Oficiālais Vēstnesis

                  L 195/57

         KOMISIJAS ĪSTENOŠANAS REGULA (ES) 2020/858
         (2020. gada 18. jūnijs),
         ar ko attiecībā uz piemērošanas dienas atlikšanu groza Īstenošanas regulu (ES) 2018/732
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2014/94/ES (2014. gada 22. oktobris) par alternatīvo degvielu infrastruktūras ieviešanu (1) un jo īpaši tās 7. panta 3. punktu,
         tā kā:

                     (1)

                     Saskaņā ar Komisijas Īstenošanas regulu (ES) 2018/732 (2) degvielas cenu salīdzinājuma attēlojumam degvielas uzpildes stacijās būtu jābalstās uz vieglo automobiļu paraugiem, kas vismaz svara un jaudas ziņā ir salīdzināmi. Dalībvalstīm ir iespēja izmantot digitalizācijas piedāvātās iespējas, piemēram, tiešsaistes rīkus, lai sniegtu informāciju par tirgū esošajiem transportlīdzekļu modeļiem un pievienotu citu informāciju. Tāpēc saiti uz tīmekļa vietni ar pilnīgāku vai papildu informāciju var izmantot kā papildu līdzekli degvielas vienības cenas salīdzinājuma attēlojumam degvielas uzpildes stacijās. Tā nedrīkst aizstāt attēlojumu degvielas uzpildes stacijā.

                     (2)

                     Dalībvalstīm būtu jānosaka, kurām uzpildes stacijām jāattēlo alternatīvo degvielu vienības cenas salīdzinājuma rezultāti saskaņā ar Īstenošanas regulas (ES) 2018/732 I pielikumā izklāstīto kopīgo metodoloģiju. Informācijas attēlošanai būtu jānotiek tā, lai nodrošinātu patērētāju pienācīgu informēšanu, piemēram, izmantojot plakātus, paneļus vai monitorus. To uzstādīšanai ir vajadzīgi īpaši darbi degvielas uzpildes stacijās. Risinājumiem nevajadzētu apgrūtināt mazos un vidējos uzņēmumus.

                     (3)

                     Savienība Eiropas infrastruktūras savienošanas instrumenta ietvaros izveidoja programmu atbalsta darbību (PAD), lai palīdzētu dalībvalstīm īstenot Direktīvas 2014/94/ES 7. panta 3. punktu, tostarp ieteikumus saskaņotai informācijas attēlojuma izvēršanai. Minētie ieteikumi vēl nav pieejami, jo prasīto klātienes testu īstenošana bija jāatliek tāpēc, ka kopš ar Covid-19 pandēmiju saistīto pārvietošanās ierobežojumu sākuma piekļuve degvielas uzpildes stacijām testēšanai ir būtiski ierobežota. Šajā sakarā Komisija pēc to dalībvalstu pieprasījuma, kuras piedalās PAD, ir pagarinājusi tās darbības termiņu līdz 2020. gada 30. septembrim, izdarot grozījumu attiecīgajā dotāciju nolīgumā. Tas nozīmēs, ka aizkavēsies to ieteikumu galīgā iesniegšana, kurus PAD sniegs dalībvalstīm par Direktīvas 2014/94/ES 7. panta 3. punkta saskaņotu īstenošanu.

                     (4)

                     Dalībvalstis Alternatīvo degvielu infrastruktūras komitejas 2020. gada 3. aprīļa sanāksmē atzīmēja, ka Covid-19 izplatības ierobežošanas pasākumi ierobežo iespēju piekļūt degvielas uzpildes stacijām. Līdz ar to nav iespējams veikt visus nepieciešamos darbus, lai uzpildes stacijās uzstādītu aprīkojumu informācijas attēlošanai saskaņā ar PAD ieteikumiem. Turklāt, lai uzstādītu plakātus, paneļus vai monitorus, ir jāveic fizisks darbs degvielas uzpildes stacijās, kas varētu radīt risku klientu un personāla drošībai, jo viņiem ir pienākums uzturēt sociālo distancēšanos. Minēto iemeslu dēļ dalībvalstis lūdza atlikt Īstenošanas regulas (ES) 2018/732 piemērošanas dienu.

                     (5)

                     Minēto ierobežojumu dēļ nav iespējams izveidot nepieciešamo infrastruktūru, lai degvielas uzpildes stacijas Īstenošanas regulas (ES) 2018/732 2. pantā noteiktajā piemērošanas dienā varētu piemērot tās pielikumā izklāstīto metodoloģiju. Turklāt dalībvalstis saskaras arī ar grūtībām, vācot attiecīgos datus. Šo iemeslu dēļ Īstenošanas regulas (ES) 2018/732 piemērošanas diena būtu jāatliek par sešiem mēnešiem, lai ļautu dalībvalstīm kompensēt Covid-19 krīzes izraisītās kavēšanās negatīvo ietekmi uz minētajā regulā paredzēto pasākumu īstenošanu praksē.

                     (6)

                     Lai nekavējoties mazinātu pašreizējās Covid-19 krīzes ietekmi un ļautu dalībvalstīm un visām ieinteresētajām personām pielāgot savu plānošanu saskaņā ar ierosināto grozījumu, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (7)

                     Šajā regulā paredzētie pasākumi ir atbilstoši atzinumam, ko sniegusi komiteja, kas izveidota saskaņā ar Direktīvas 2014/94/ES 9. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2018/732 2. panta otro daļu aizstāj ar šādu:

               “To piemēro no 2020. gada 7. decembra”.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 307, 28.10.2014., 1. lpp.

            (2)  Komisijas Īstenošanas regula (ES) 2018/732 (2018. gada 17. maijs) par kopīgu metodoloģiju alternatīvu degvielu vienības cenu salīdzināšanai saskaņā ar Eiropas Parlamenta un Padomes Direktīvu 2014/94/ES (OV L 123, 18.5.2018., 85. lpp.).


title: Komisijas Īstenošanas regula (ES) 2020/861 (2020. gada 16. jūnijs), ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Cantal” / “fourme de Cantal” / “cantalet” (ACVN))

text:
                  22.6.2020

                  LV

                  Eiropas Savienības Oficiālais Vēstnesis

                  L 197/1

         KOMISIJAS ĪSTENOŠANAS REGULA (ES) 2020/861
         (2020. gada 16. jūnijs),
         ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Cantal” / “fourme de Cantal” / “cantalet” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Cantal” / “fourme de Cantal” / “cantalet”, kas reģistrēts saskaņā ar Komisijas Regulu (EK) Nr. 1107/96 (2). Grozījums ietver nosaukuma “Cantal” / “fourme de Cantal” / “cantalet” maiņu uz “Cantal” / “Fourme de Cantal”.

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Cantal” / “fourme de Cantal” / “cantalet” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 16. jūnijā

                  Komisijas

                  un tās priekšsēdētājas vārdā –

               Janusz WOJCIECHOWSKI

                  Komisijas loceklis

            (1)  OV L 343, 14.12.2012., 1. lpp.

            (2)  Komisijas Regula (EK) Nr. 1107/96 (1996. gada 12. jūnijs) par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Padomes Regulas (EEK) Nr. 2081/92 17. pantā (OV L 148, 21.6.1996., 1. lpp.).

            (3)  OV C 46, 11.2.2020., 14. lpp.


title: Komisijas Īstenošanas regula (ES) 2020/862 (2020. gada 19. jūnijs), ar ko attiecībā uz 2020. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013

text:
                  22.6.2020

                  LV

                  Eiropas Savienības Oficiālais Vēstnesis

                  L 197/3

         KOMISIJAS ĪSTENOŠANAS REGULA (ES) 2020/862
         (2020. gada 19. jūnijs),
         ar ko attiecībā uz 2020. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 3. punktu,
         apspriedusies ar Lauksaimniecības fondu komiteju,
         tā kā:

                     (1)

                     Saskaņā ar Regulas (ES) Nr. 1306/2013 25. pantu rezerve, kas paredzēta, lai lauksaimniecības nozarei sniegtu papildu atbalstu tādu nopietnu krīžu gadījumā, kuras ietekmē lauksaimniecisko ražošanu vai lauksaimniecības produktu izplatīšanu, jāveido, katra gada sākumā piemērojot tiešajiem maksājumiem samazinājumu atbilstoši tās pašas regulas 26. pantā minētajam finanšu disciplīnas mehānismam.

                     (2)

                     Regulas (ES) Nr. 1306/2013 26. panta 1. punkts paredz, ka tam, lai nodrošinātu minētās regulas 16. pantā noteikto maksimālo gada apjomu ievērošanu ar tirgu saistīto izdevumu un tiešo maksājumu finansēšanā, tiešo maksājumu korekcijas likme jānosaka tad, ja prognozes par minētajā maksimālajā apakšapjomā iekļauto pasākumu finansēšanu konkrētajā finanšu gadā liecina, ka maksimālais pieļaujamais gada apjoms tiks pārsniegts.

                     (3)

                     Provizoriskās prognozes par tiešajiem maksājumiem un ar tirgu saistītiem izdevumiem 2021. finanšu gadam liecina, ka ir vajadzīga finanšu disciplīna EUR 647,2 miljonu apmērā, tostarp summa, kas paredzēta rezervei krīzes situācijām lauksaimniecības nozarē EUR 487,6 miljonu apmērā pašreizējās cenās.

                     (4)

                     Lai segtu minēto summu, tiešajiem maksājumiem, kurus attiecībā uz 2020. kalendāro gadu veic saskaņā ar Eiropas Parlamenta un Padomes Regulas (ES) Nr. 1307/2013 (2) I pielikumā uzskaitītajām atbalsta shēmām, ir jāpiemēro finanšu disciplīnas mehānisms.

                     (5)

                     Saskaņā ar Regulas (ES) Nr. 1306/2013 26. panta 3. punktu korekcijas likme būtu jānosaka līdz tā kalendārā gada 30. jūnijam, attiecībā uz kuru piemēro korekcijas likmi.

                     (6)

                     Grozītais Komisijas priekšlikums Padomes regulai, ar ko nosaka daudzgadu finanšu shēmu 2021.–2027. gadam (3), vēl nav pieņemts. Tādēļ kā piesardzības pasākums korekcijas likmes aprēķināšanā būtu jāizmanto neto bilance, kas pieejama Eiropas Lauksaimniecības garantiju fonda 2021. finanšu gada izdevumiem EUR 40 179,1 miljonu apmērā (apakšapjoms, kā noteikts grozītajā priekšlikumā, kas koriģēts, ņemot vērā dalībvalstu paziņotos pārvietojumus piešķīrumos Eiropas Lauksaimniecības fonda lauku attīstībai un tiešo maksājumu piešķīrumos).

                     (7)

                     Lauksaimnieki, kuri iesniedz tiešo maksājumu atbalsta pieteikumu par vienu kalendāro gadu (N), parasti maksājumu saņem noteiktā maksājumu periodā, kas ir finanšu gadā (N + 1). Tomēr dalībvalstis zināmās robežās var veikt novēlotus maksājumus lauksaimniekiem pēc minētā maksājumu perioda. Šādus novēlotus maksājumus var veikt turpmākā finanšu gadā. Piemērojot finanšu disciplīnu konkrētam kalendārajam gadam, korekcijas likme nebūtu jāpiemēro maksājumiem, attiecībā uz kuriem atbalsta pieteikumi ir iesniegti citos kalendārajos gados, nevis kalendārajā gadā, kuram piemēro finanšu disciplīnu. Tāpēc, lai nodrošinātu vienlīdzīgu attieksmi pret lauksaimniekiem, ir lietderīgi noteikt, ka korekcijas likme ir jāpiemēro tikai tiem maksājumiem, attiecībā uz kuriem atbalsta pieteikumi ir iesniegti kalendārajā gadā, kuram piemēro finanšu disciplīnu, neatkarīgi no tā, kad tiek veikts maksājums lauksaimniekiem.

                     (8)

                     Regulas (ES) Nr. 1307/2013 8. panta 1. punktā noteikts, ka tiešajiem maksājumiem piemērotā korekcijas likme, kas noteikta saskaņā ar Regulas (ES) Nr. 1306/2013 26. pantu, ir jāpiemēro tikai tiem tiešajiem maksājumiem, kuri pārsniedz 2 000 EUR un jāpiešķir lauksaimniekiem saistībā ar attiecīgo kalendāro gadu. Turklāt Regulas (ES) Nr. 1307/2013 8. panta 2. punktā paredzēts, ka pakāpeniskas tiešo maksājumu ieviešanas rezultātā korekcijas likme Horvātijai piemērojama tikai no 2022. gada 1. janvāra. Tāpēc korekcijas likme, kas jānosaka ar šo regulu, nebūtu jāpiemēro maksājumiem, kurus saņem lauksaimnieki minētajā dalībvalstī,

               IR PIEŅĒMUSI ŠO REGULU.

            1. pants

               1.   Lai noteiktu korekcijas likmi saskaņā ar Regulas (ES) Nr. 1306/2013 25. un 26. pantu un saskaņā ar Regulas (ES) Nr. 1307/2013 8. panta 1. punktu, tiešo maksājumu summas, kas lauksaimniekiem piešķiramas atbilstīgi Regulas (ES) Nr. 1307/2013 I pielikumā uzskaitītajām atbalsta shēmām un pārsniedz 2 000 EUR par atbalsta pieteikumu, kurš iesniegts attiecībā uz 2020. kalendāro gadu, samazina, piemērojot korekcijas likmi 2,140411 %.

               2.   Šā panta 1. punktā minētais samazinājums neattiecas uz Horvātiju.

            2. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 19. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 347, 20.12.2013., 549. lpp.

            (2)  Eiropas Parlamenta un Padomes Regula (ES) Nr. 1307/2013 (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

            (3)  COM (2020) 443 final.


title: Komisijas Īstenošanas regula (ES) 2020/864 (2020. gada 22. jūnijs), ar ko nosaka no 2020. gada 23. jūnija piemērojamo ievedmuitas nodokli labības nozarē

text:
                  23.6.2020

                  LV

                  Eiropas Savienības Oficiālais Vēstnesis

                  LI 197/1

         KOMISIJAS ĪSTENOŠANAS REGULA (ES) 2020/864
         (2020. gada 22. jūnijs),
         ar ko nosaka no 2020. gada 23. jūnija piemērojamo ievedmuitas nodokli labības nozarē
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. pantu,
         tā kā:

                     (1)

                     Komisijas Regulas (ES) Nr. 642/2010 (2) 1. panta 1. punktā paredzēts, ka produktiem ar KN kodiem 1001 11 00, 1001 19 00, ex 1001 91 20, [parastie sēklas kvieši], ex 1001 99 00 [augstas kvalitātes parastie kvieši, izņemot sēklas kviešus], 1002 10 00, 1002 90 00, 1005 10 90, 1005 90 00, 1007 10 90 un 1007 90 00 ievedmuitas nodoklis ir vienāds ar intervences cenu, kura ir spēkā minēto produktu importa laikā un kura palielināta par 55 %, un no kuras atskaitīta attiecīgajam sūtījumam piemērojamā CIF importa cena. Tomēr šis nodoklis nedrīkst pārsniegt parasto muitas nodokļu likmi.

                     (2)

                     Regulas (ES) Nr. 642/2010 1. panta 2. punktā paredzēts, ka, aprēķinot tā paša panta 1. punktā minēto ievedmuitas nodokli, attiecīgajiem produktiem regulāri jānosaka reprezentatīvas CIF importa cenas.

                     (3)

                     Saskaņā ar Regulas (ES) Nr. 642/2010 2. panta 1. punktu izmantojamā cena ievedmuitas nodokļa aprēķināšanai produktiem, kas norādīti minētās regulas 1. panta 1. punktā, ir reprezentatīvā dienas CIF importa cena, kas noteikta pēc minētās regulas 5. pantā paredzētās metodes.

                     (4)

                     No 2017. gada 21. septembra Kanādas izcelsmes produktiem ar KN kodiem 1001 11 00, 1001 19 00, ex 1001 99 00 [augstas kvalitātes parastie kvieši, izņemot sēklas kviešus], 1002 10 00 un 1002 90 00 ievedmuitas nodoklis tiek aprēķināts atbilstīgi Regulas (ES) Nr. 642/2010 2. panta 5. punktam.

                     (5)

                     Laikposmam no 2020. gada 23. jūnija ir jānosaka ievedmuitas nodoklis, ko piemēro līdz datumam, kad stājas spēkā jauns ievedmuitas nodoklis.

                     (6)

                     Saskaņā ar Regulas (ES) Nr. 642/2010 2. panta 2. punktu šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Ievedmuitas nodoklis, ko piemēro labības nozarē un kas minēts Regulas (ES) Nr. 642/2010 1. panta 1. punktā, no 2020. gada 23. jūnija ir noteikts šīs regulas I pielikumā, pamatojoties uz šīs regulas II pielikumā norādītajiem datiem.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 22. jūnijā

                  Komisijas

                  un tās priekšsēdētājas vārdā –

               Lauksaimniecības un lauku attīstības ģenerāldirektorāta

                  ģenerāldirektors

               Wolfgang BURTSCHER

            (1)  OV L 347, 20.12.2013., 671. lpp.

            (2)  Komisijas Regula (ES) Nr. 642/2010 (2010. gada 20. jūlijs) par Padomes Regulas (EK) Nr. 1234/2007 piemērošanas noteikumiem attiecībā uz ievedmuitas nodokļiem labības nozarē (OV L 187, 21.7.2010., 5. lpp.).

            I PIELIKUMS
            Regulas (ES) Nr. 642/2010 1. panta 1. punktā minēto produktu ievedmuitas nodoklis, ko piemēro no 2020. gada 23. jūnija

                        KN kods

                        Preču apraksts

                        Ievedmuitas nodoklis (1)
                            (2)

                        (EUR/t)

                        1001 11 00

                        Cietie sēklas KVIEŠI

                        0,00

                        1001 19 00

                        Augstas kvalitātes cietie KVIEŠI, izņemot sēklas kviešus

                        0,00

                        Vidējas kvalitātes, izņemot sēklas kviešus

                        0,00

                        Zemas kvalitātes, izņemot sēklas kviešus

                        0,00

                        Ex10019120

                        Parastie sēklas KVIEŠI

                        0,00

                        Ex10019900

                        Augstas kvalitātes parastie KVIEŠI, izņemot sēklas kviešus

                        0,00

                        1002 10 00

                        Sēklas RUDZI

                        4,65

                        1002 90 00

                        RUDZI, izņemot sēklas

                        4,65

                        1005 10 90

                        Sēklas KUKURŪZA, izņemot hibrīdu sēklas

                        4,65

                        1005 90 00

                        KUKURŪZA, izņemot sēklas kukurūzu (3)

                        4,65

                        1007 10 90

                        Graudu SORGO, izņemot hibrīdus sējai

                        4,65

                        1007 90 00

                        Graudu SORGO, izņemot sēklas

                        4,65

               (1)  Importētājs saskaņā ar Regulas (ES) Nr. 642/2010 2. panta 4. punktu var saņemt šādu nodokļa samazinājumu:

                        —

                        3 EUR/t, ja izkraušanas osta atrodas Vidusjūras (viņpus Gibraltāra jūras šauruma) vai Melnās jūras piekrastē un ja preces Savienībā ievestas pa Atlantijas okeānu vai Suecas kanālu,

                        —

                        2 EUR/t, ja izkraušanas osta atrodas Dānijā, Igaunijā, Īrijā, Latvijā, Lietuvā, Polijā, Somijā, Zviedrijā, Apvienotajā Karalistē vai Ibērijas pussalas Atlantijas piekrastē un ja preces Savienībā ievestas pa Atlantijas okeānu.

               (2)  Kanādas izcelsmes produktiem ar KN kodiem 1001 11 00, 1001 19 00, ex 1001 99 00 (augstas kvalitātes parastie kvieši, izņemot sēklas kviešus), 1002 10 00 un 1002 90 00 nodoklis tiek aprēķināts atbilstīgi Regulas (ES) Nr. 642/2010 2. panta 5. punktam.

               (3)  Importētājs var saņemt vienotas likmes samazinājumu, kura apmērs ir 24 EUR/t, ja ir izpildīti Regulas (ES) Nr. 642/2010 3. pantā paredzētie nosacījumi.

            II PIELIKUMS
            Dati I pielikumā noteiktā ievedmuitas nodokļa aprēķināšanai

               1.
               Vidējie rādītāji par Regulas (ES) Nr. 642/2010 2. panta 2. punktā minēto laika posmu:

                           (EUR/t)

                           Parastie kvieši  (1)

                           Kukurūza

                           Birža

                           Minneapolis

                           Chicago

                           Kotējums

                           183,142

                           115,120

                           Piemaksa par Persijas līča reģionu

                           -

                           24,873

                           Piemaksa par Lielo Ezeru reģionu

                           42,705

                           -

               2.
               Vidējie rādītāji par Regulas (ES) Nr. 642/2010 2. panta 2. punktā minēto laika posmu:

                           Fraktēšanas izmaksas: Meksikas līcis–Roterdama:

                           12,390

                           Fraktēšanas izmaksas: Lielo Ezeru reģions–Roterdama:

                           36,075

               (1)  Ietverta piemaksa 14 EUR/t apmērā (Regulas (ES) Nr. 642/2010 5. panta 3. punkts).


title: Komisijas Īstenošanas regula (ES) 2020/867 (2020. gada 18. jūnijs), ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Aprutino Pescarese” (ACVN))

text:
                  25.6.2020

                  LV

                  Eiropas Savienības Oficiālais Vēstnesis

                  L 201/4

         KOMISIJAS ĪSTENOŠANAS REGULA (ES) 2020/867
         (2020. gada 18. jūnijs),
         ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Aprutino Pescarese” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Itālijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Aprutino Pescarese”, kas reģistrēts saskaņā ar Komisijas Regulu (EK) Nr. 1263/96 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Aprutino Pescarese” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. jūnijā

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  Komisijas Regula (EK) Nr. 1263/96 (1996. gada 1. jūlijs), ar ko papildina pielikumu Regulai (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Regulas (EEK) Nr. 2081/92 17. pantā (OV L 163, 2.7.1996., 20. lpp.).

            (3)  OV C 44, 10.2.2020., 37. lpp.


title: Komisijas Īstenošanas regula (ES) 2020/868 (2020. gada 18. jūnijs), ar ko atceļ Īstenošanas regulu (ES) 2016/1140 par atsevišķu preču klasifikāciju kombinētajā nomenklatūrā

text:
                  25.6.2020

                  LV

                  Eiropas Savienības Oficiālais Vēstnesis

                  L 201/5

         KOMISIJAS ĪSTENOŠANAS REGULA (ES) 2020/868
         (2020. gada 18. jūnijs),
         ar ko atceļ Īstenošanas regulu (ES) 2016/1140 par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Ar Īstenošanas regulu (ES) 2016/1140 (2) Komisija Padomes Regulas (EEK) Nr. 2658/87 (3) I pielikumā iekļautajā kombinētajā nomenklatūrā klasificēja divus produktus – vienu pašsildoša plākstera veidā un otru pašsildošas jostas veidā, kas paredzēti sāpju mazināšanai, ar KN kodu 3824 90 96 pie citiem ķīmiskajiem produktiem vai preparātiem.

                     (2)

                     Tiesa savā spriedumā lietā C-182/19 (4) nolēma, ka Īstenošanas regula (ES) 2016/1140 nav spēkā.

                     (3)

                     Juridiskās noteiktības dēļ tiesību akts, ko Tiesa pasludinājusi par spēkā neesošu, ir oficiāli jāizslēdz no Savienības tiesiskās kārtības.

                     (4)

                     Tāpēc Īstenošanas regula (ES) 2016/1140 būtu jāatceļ.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu.

                     (6)

                     Tā kā pēc Tiesas 2020. gada 26. marta nolēmuma nevar piemērot Īstenošanas regulu (ES) 2016/1140, lai nodrošinātu juridisko noteiktību un juridisko skaidrību, šai regulai būtu jāstājas spēkā steidzamības kārtā,

               IR PIEŅĒMUSI ŠO REGULU.

            1. pants

                        Īstenošanas regulu (ES) 2016/1140 atceļ.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. jūnijā

                  Komisijas

                  un tās priekšsēdētājas vārdā –

                  Nodokļu politikas un muitas savienības Ģenerāldirektorāta

                  ģenerāldirektora pienākumu izpildītājs

               Philip KERMODE

            (1)  OV L 269, 10.10.2013., 1. lpp.

            (2)  Komisijas Īstenošanas regula (ES) 2016/1140 (2016. gada 8. jūlijs) par atsevišķu preču klasifikāciju kombinētajā nomenklatūrā (OV L 189, 14.7.2016., 1. lpp.).

            (3)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            (4)  Tiesas spriedums, 2020. gada 26. marts, Pfizer Consumer Healthcare Ltd, C-182/19, ECLI:EU:C:2020:243.